Alan Moore

Alan MOORE (naskita la 18-an de novembro 1953 en Northampton, Northamptonshire, Anglio) estas brita romanisto kaj aŭtoro de bildstrioj, kies famaj verkoj inkluzivas Watchmen, V for Vendetta, From Hell, Batman: The Killing Joke, kaj la serion The League of Extraordinary Gentlemen (La Ligo de Eksterordinaraj Sinjoroj). 

Kariero
Moore estas agnoskita kiel "unu el la plej signifaj britaj verkistoj de la pasintaj kvindek jaroj" (la lasta kvaronjarcento de la 20-a kaj la unua de la 21-a). Li havis grandegan influon sur multajn kulturajn kaj artajn figurojn, inkluzive de Neil Gaiman , Joss Whedon, Zack Snyder kaj Damon Lindelof .

Kiel bildstriverkisto, Moore estas konata kiel unu el la unuaj, kiuj aplikis literaturajn kaj artajn kvalitojn al la ĉeftendenco de bildstrioj. Liaj verkoj ankaŭ traktas malfacilajn, plenkreskul-orientitajn temojn kaj subjektojn, kiuj ne estis oftaj en bildstrioj antaŭ li, kiel ekzemple faŝismo, distopioj, kontestataj herooj, novaj kaj malsamaj dezajnoj por konataj superherooj, kaj erotiko.

Moore uzas plurajn influojn por sia verkado, inkluzive de ne-komiksaj verkistoj kiel ekzemple William S. Burroughs, Thomas Pynchon, Robert Anton Wilson kaj Ian Sinclair, same kiel novonda sciencfikcia verkisto Michael Moorcock kaj horora verkisto Clive Barker. Inter liaj influoj inter komiksverkistoj estas Will Eisner, Jack Kirby, kaj Brian Talbot.

Malgraŭ la persona malkonsento de Moore, multaj el liaj verkoj estis adaptitaj por holivudaj filmoj: From Hell (2001), The League of Extraordinary Gentlemen (2003), V for Vendetta (2005), kaj Watchmen (2009 kaj 2019).

 Vivo 
Moore devenas de brita laborista fono kaj kreskis en malriĉeco. Lia patrino laboris en presejo, dum lia patro laboris en bierfarejo. En la lernejo, li estis rimarkinda pro siaj mezbonaj notoj kaj gravaj konfliktoj kun siaj instruistoj. En sia libera tempo, tamen, li dediĉis sin al literaturo kaj legis sennombrajn bildstriojn, precipe la britajn striojn en la serioj The Beezer kaj Topper, sed ankaŭ bildstriojn importitajn el Usono, kiel ekzemple Blackhawk kaj The Flash.

Fine de la 1960-aj jaroj, Moore unue publikigis siajn proprajn verkojn kaj mem-ilustritajn striojn en diversaj fanrevuoj, dum li mem gajnis porvivaĵon per okazaj laboroj. En 1973, li edziĝis al sia deinfantempa koramikino, Phyllis Dixon. La du translokiĝis al prefabrikita loĝejaro, post kio Moore eklaboris ĉe loka gaskompanio. Seniluziigita pri konvencia laboro, Moore fine decidis fariĝi plentempa verkisto. Post la naskiĝo de sia filino Leah en 1978, li ankaŭ ricevis senlaborecajn subvenciojn.

Moore komencis sian karieron en la britaj subteraj kaj alternativaj revuoj de la fino de la 1970-aj jaroj. Liaj unuaj sukcesaj publikaĵoj aperis en revuoj kiel 2000AD kaj Warrior. Li poste estis invitita aliĝi al la usona eldonejo DC Comics, kaj fariĝis "la unua bildstria verkisto vivanta en Britio kaj laboranta en Usono". Dum sia tempo ĉe DC Comics, li laboris pri famaj roluloj kiel Batman, Superman, kreis John Constantine, kaj reverkis la historion de Swamp Thing. Dum la 1980-aj jaroj, Moore fariĝis unu el la bildstriaj verkistoj, kiuj helpis ŝanĝi la sintenon al la ĝenro en Usono kaj Britio. Liaj bildstrioj estis nomitaj "ekzemplo de alta arto". Alan Moore interesiĝas pri kaj praktikas magion, kio speguliĝas en kelkaj el liaj verkoj (ekzemple, la bildo de John Constantine kiel magiisto).  

Ĝis 1986, Moore vivtenis sin ĉefe per memskribitaj kaj ilustritaj bildstrioj, kiujn li vendis al revuoj. Li verkis sub la pseŭdonimoj Jill de Ray kaj Curt Vile. Ekde la fino de la 1980-aj jaroj, li rezignis pri desegnado kaj koncentriĝis pri pura scenaro de bildstrioj. Li ĝuis komencan sukceson tiamaniere kiel aŭtoro de la serio Tharg's Future Shocks. Meze de la 1990-aj jaroj, Moore private turnis sin al Gnostikismo. Liaj pli postaj verkoj reflektas lian nove trovitan intereson pri la konscio de mistikismo kaj magio. Interalie, li prezentis prezentadojn kaj publikajn ritojn kun la Moon and Serpent Grand Egyptian Theatre of Marvels.

La biografio Alan Moore - Portreto de Eksterordinara Ĝentlemano estis publikigita en lia kvindeka jaro. Ĉiuj enspezoj de ĝiaj vendoj iris al bonfarado. En 2008, Moore ricevis la Premion Max kaj Moritz pro sia vivatingo.  Moore estas edziĝinta al Melinda Gebbie ekde 2007. Ili proksimiĝis dum siaj jaroj laborante kune pri Perditaj Knabinoj. La aŭtoro difektis unu okulon kaj unu orelon, supozeble pro sia laboro en tanejo dum sia juneco.

Moore estas anarkiisto kaj voĉdonis nur unufoje en sia vivo.  En 2017, la televidkanalo Arte dediĉis la okpartan programon Alan Moore - Per la Barbo de la Profeto al la mondkoncepto de Moore, en kiu li prenas starpunkton pri politikaj, sociekonomikaj kaj religiaj aferoj kaj, interalie, klare kritikas populismon kaj Brexit.

 Referencoj 

 Eksteraj ligiloj 





Kategorio:Anglaj okultistoj
Kategorio:Britaj okultistoj
Kategorio:Novpaganaj verkistoj
Kategorio:Anglaj sciencfikciaj verkistoj
Kategorio:Anglaj anarkiistoj
Kategorio:Anarkiistaj verkistoj